A Reszkessetek, betörőkön túl is van élet, de még milyen!
Persze mi is úgy vagyunk ezzel, ahogy a kedves olvasó, hogy nincs tévénk, de azon is csak a Mezzót nézzük, de ha mégis, a töltött káposzta utáni kómát a tévé előtt töltenénk, akkor mi az alábbiak közül válogatnánk. Van ott még, ahonnan Kevin meg az Igazából szerelem jön.
December 24.

14:55 TV2 – Sztárom a párom

Fadíszítés közben ideális program Julia Roberts és Hugh Grant már-már retrónak számító szerelmi története, kedvencünk Hugh Grant lökött lakótársa, plusz élményként pedig némi londoni hangulat is akad. Ha túl korai, semmi gond, adják még az ünnepek alatt, pl. 26-án 21 órától a Viasat 3-on.

16:00 RTL Klub – Dennis, a komisz

A rosszgyerekes filmek kettes számú zászlóshajója Kevin betörőgyalázása mellé. Walter Matthau az idegösszeomlás szélén, cuki szőke kissrác, meg amit akartok.

16:15 Viasat 3 – E.T., a földönkívüli

Egy klasszikus, máig érvényes cukisággal, máig sem túl ciki bábtechnikával és CGI-jal a hazatelefonáló űrlény meséjével nem lehet mellélőni. Ha nem jó az időpont, 25-én is adják.

18:35 Cool – Őrült, dilis szerelem

Kevés olyan chick flick van, amitől nem fullad cukrozott nyálba a jobb ízlésű néző, az Őrült, dilis szerelem egyike ezeknek. Ha másért nem, Ryan Gosling felsőtestéért már önmagában is megérné, amely, mint tudjuk „olyan, mintha photoshopolták volna”. Zseniálisan vicces, és 25-én is vetítik.

18:45 RTL Klub – Wall-E

Bátor választás az RTL-től egy ilyen okos, mély, sokatmondó történetet választani szentestére. Wall-E egy robot, aki a tönkretett, kihalt Földön gyűjtöget a mocsokhalmok között, míg aztán az élet nyomára – és szerelemre bukkan. Végtelenül kedves történet nyakon öntve komoly társadalomkritikával, nem csak gyerekeknek.

20:25 RTL Klub – Reszkessetek, betörők!

Most lebuktatom magam: nem, én ezt valójában egyáltalán nem ajánlom, szerintem ez egy minden ízében rossz, ostoba, és mindennél jobban túljátszott film. De azért fél Magyarország nézni fogja, abban biztos vagyok.

20:45 FOX – Rómeó és Júlia

Shakespeare klasszikusa a nem túl klasszikus, Leó-féle feldolgozásban. Édi-bédi zene, pisztolypárbaly, babaarcú DiCaprio, nagyjából ennyi, de nem is kell sokkal több.

21:00 Viasat 3 Igazából szerelem

Újabb coming out: ami másnak a Reszkessetek, betörők, az nekem az Igazából szerelem. Bármennyiszer meg tudom nézni, meg is szoktam minden karácsonykor két-háromszor, idézem bármikor, és a dramaturgiailag fontos pontokon ugyanúgy pityergek, mintha először látnám. Hibátlan. És 25-én is leadják ugyancsak a Viasat 3-on, meg a Digi Filmen is, nehogy ne legyen elég.

21:20 Duna Életrevalók

Tökéletes, gyönyörű, vicces, érzelmes, mégsem nyálas – így csak a franciák tudnak filmet csinálni. A tolószékes milliomos és a bajkeverőből a legjobb baráttá és gondozóvá avanzsált bevándorló (!!!) története garantál némi fenyőillatű meghatódást.

21:35 Cinemax – Foxcatcher

Ha nem feltétlenül a klasszikus ünnepi hangulatot keressük, akkor a Cinemaxon vetített tavalyi Oscar-esélyes birkózós sportfilm jó alternatíva. Kellően sötét hangulat, klasszikus sportfilmes sztori.

22:25 – RTL Klub A szív bajnokai

Szociálisérzékenység-fejlesztés kései szentestére hajléktalan magányból családtag- és sportcsillagságig.

December 25.

16:25 RTL Klub – Dennis, a komisz ismét pimasz

Lásd fentebb az első rész leírását. Ugyanaz pepitában, újabb bőr lehúzásával, de a zsáner kedvelőinek tetszeni fog.

18:05 AXN – A Da Vinci-kód

Szintén a nem klasszikus karácsonyi filmeket kereső nézőknek szól az AXN ajánlata Tom Hanksszel és az elmúlt évtized egyik legnagyobb könyvsikerével.

18:45 TV2 – Jégkorszak 4

Eggyel klasszikusabb ajánlat a közepestől felfelé: az őskori jószágokból álló baráti kör négyes számú kalandja. Motkány, mamut, kardfogú tigris, hó, jég, ökörködés, cukiság – nem lehet vele mellélőni.

20:40 RTL Klub Reszkessetek betörők – Elveszve New Yorkban

Szerintem ezt sem kellene senkinek megnézni, de hiába is mondanám, szóval kerekedjék felül a közszolgálat a véleményemen: Kevin második kalandja is érkezik. Meg a 3. is, 26-án, de nincs az az Isten, hogy azt ajánljam, nézzen utána, aki ilyen önkínzásra vetemedik.

21:00 Viasat 3 – Harry Potter és a Tűz Serlege

Oké, ez már a negyedik rész, de szerencsére a Potter-széria filmjei külön-külön is megállnak. Ez az a film, amiben elkezdenek egészen komolyra fordulni a dolgok, az addigi mérsékelten ijesztő ifjúsági vonal itt fordul át komor, sötét, sokszor kimondottan para hangulatba.

21:00 Super TV2 – Álljon meg a nászmenet

Újabb retró mozi karácsonyra, ezt is többször vetítik. Julia Roberts inkább szép, mint tehetséges, de összességében nézhető, kedves történet ez az elköteleződéstől krónikusan megriadó nőről és megmentő ~~szőke~~ ezüsthajú hercegéről.

21:10 Duna – Legyetek jók, ha tudtok

Az európai filmgyártás egyik legkedvesebb klasszikusa egyházról és hitről, valamint a kettő különbözőségeiről, annyi szeretettel, amit ritkán látni filmen.

21:30 M2 – Hungarian Rhapsody – Queen – Live in Budapest

Egy különleges ajánlat is akad az ünnepre: a magyar könnyűzene történetének egyik, ha nem a legfontosabb koncertjéről, amikor Freddie Mercury meg akarta venni a Parlamentet és elénekelte a Tavaszi szélt.

22:00 Cinemax – Whiplash

Ez volt a tavalyi év talán legerősebb filmje, nyert is Oscart, mindjárt hármat, ezzel tölteni karácsony első estéjét tehát igazi minőségi választás. Multimilliomos helyett őrült zseni lesz a jazzdobos.

23:30 AXN – Az utolsó éjjel

Az AXN látványosan nem tervezett karácsonyi tematikát, cserébe elővett pár hatalmas filmet. Itt van például ez, ami a Harcosok klubja mellett holtversenyben Edward Norton legjobb mozija. Hősünk holnap börtönbe megy, de az utolsó éjszakája azért még izgalmasan alakul. Igazi nehézbombázó.

December 26.

15:00 HBO – A galaxis őrzői

Az HBO nem szórakozik, karácsony második napján egy Marvel gigamozit kínál. Ha nem vagy szuperhős-fan, ez akkor is tetszeni fog, van benne cukiság, izgalom, minden.

18:30 Pro 4 – Az ötödik elem

A Pro 4 sem kimondottan karácsonyozik, cserébe megmenti a világot. Bruce Willis, Milla Jovovich, dolgok, amelyek szuperzöldek, és a legmenőbb operaária, amit a modern kor adott nekünk.

18:45 RTL Klub – Merida, a bátor

Az RTL beválasztott egy újabb erős, okos animációt, ezúttal skót harcos leánnyal, sztereotípia-rombolással.

18:45 TV2 – Shrek

Ezt is tizenhétezer-hetvenkilencszer láttuk ugyan, de ha valaki mindenképpen most akar nosztalgiázni kicsit, nosza.

19:35 Duna – T.S. Spivet különös utazása

Egy egészen különleges, nehezen körülírható film, talán azzal tudom legjobban érzékeltetni a hangulatot, ha annyit mondok: ugyanaz a Jean-Pierre Jeunet rendezte, aki a feledhetetlen Amélie csodálatos életét.

20:00 HBO – Liza, a rókatündér

Az év legsikeresebb magyar filmje máris nézhető tévében, még ha csak az HBO-n is. Liza szegény, mást sem akar, csak szerelmet, de udvarlói egy átok miatt folyton szörnyet halnak. Bizarr felütés? Az, ennek ellenére egy különösen vicces, kedves mese ez, üdítően egyéni stílusban.

20:45 Cool – Sherlock Holmes: Árnyjáték

Ugyan ez egy folytatás – és az első rész csak januárban lesz – de önmagában is simán érthető, szórakoztató, és mint minden valamirevaló Sherlock-sztori, bazi izgalmas is. Robert Downey Jr. mint Sherlock, Jude Law mint Watson, és egy fordulatos detektívsztori felpörgetendő a bejglitől lelassult agyat.

22:05 Story TV – Értelem és érzelem

Jó ideje meggyőződésem, hogy a tél arra van kitalálva, hogy brit klasszikus irodalmat olvasgassunk, és ha most nincs is igazi tél, azért egy Austen-klasszikusra mindig akad ürügy, még ha csak film is. Miután megkönnyeztük a középkorú Emma Thompsont az Igazából szerelem megcsalt feleségeként, ebben megnézhetjük hamvas fiatalságában, főkötőben.

23:20 Viasat 3 – Halálsoron

A Viasat 3 nem cicózik, élesen elvágja azt a karácsonyosdit egy Stephen King klasszikussal, annak minden borzalmával együtt. Azért ez egy gyönyörű film, az ominózus villamosszékes jelenet alatt meg nyugodtan menjünk ki egy pisi/rántotthús/kakaóscsiga körre.
karácsony